b'\n_START_ARTICLE_\nVelika nagrada Francije 1935\n_START_SECTION_\nPred dirko\n_START_PARAGRAPH_\nOrganizatorji dirke so sku\xc5\xa1ali prepre\xc4\x8diti dominanco nem\xc5\xa1kih mo\xc5\xa1tev z dodatnimi tremi \xc5\xa1ikanami na stezi, ki so zmanj\xc5\xa1ale povpre\xc4\x8dno hitrost in mo\xc4\x8dneje obremenjevale zavore. Dva od dirkalnikov Auto Union Typ B sta bila opremljena z 5,6 L motorjem. Dirkalnik Goffreda Zehenderja je bil s 783 kg prete\xc5\xbeek, toda organizatorji so mu vseeno dovolili nastop. Tudi dirkalnik SEFAC Marcela Lehouxa je bil prete\xc5\xbeek, toda zaradi po\xc4\x8dasnosti se ni odlo\xc4\x8dil \xc5\xa1tartati. Tudi okoli edinega dirka\xc4\x8da mo\xc5\xa1tva Automobiles Ettore Bugatti, Roberta Benoista, je bilo nekaj kontroverznosti. Dirkalnik uporabljen na dirki se je pojavil \xc5\xa1ele na predve\xc4\x8der dirke ob polno\xc4\x8di in ni bil pregledan s strani komisarjev.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Tazio Nuvolari, ki so mu sledili Hans Stuck, Louis Chiron, Rudolf Caracciola, Manfred von Brauchitsch in Luigi Fagioli. V \xc4\x8detrtem krogu je na Benoistovemu dirkalniku odpadel pokrov motorja in razkril velikanski 4,9L motor iz dirkalnika Bugatti T50. Po ocenah je dirkalnik tehtal preko 800 kg. Chiron je bil v dobri formi in je v \xc4\x8detrtom krogu prehitel Stuck ter poskrbel za dvojno vodstvo Scuderie Ferrari. Toda tako Stuck kot Chiron sta odstoila \xc5\xbee v sedmem oziroma osmem krogu. Dirka se je tako razvila v dvoboj Caracciole in Nuvolarija, dveh najbolj\xc5\xa1i dirka\xc4\x8dev predvojnega obdobja, prvi je bil o\xc4\x8ditno spet v svoji pravi formi kot pred nesre\xc4\x8do. Ostala Mercedesa Fagiolija in von Brauchitscha pa sta nekoliko zaostala. Mo\xc5\xa1tvo Auto Uniona ni imelo sre\xc4\x8de saj je po Stucku odstopil \xc5\xa1e Rosemeyer, Varzi pa je po ve\xc4\x8d postankih za nove sve\xc4\x8dke dirkalnik predal mlademu Rosemeyerju._NEWLINE_Dvoboj za vodstvo se je nadaljeval, Nuvolari je kot edini znal res izkoristiti nove \xc5\xa1ikane. Toda Caracciola je z novim rekordom proge 5:29,1 prevzel vodstvo. Toda \xc5\xbee krog pozneje mu je vrnil Nuvolari, ki je prehitel Nemca, rekord proge pa popravil na 5:29,1. Toda dvoboja je bilo \xc5\xbee v \xc5\xa1tirinajstem krogu konec, saj je vodilni Italijan odstopil zaradi te\xc5\xbeav s prenosom, kot nekaj krogov pred tem Chiron. Kazalo je \xc5\xbee, da je Mercedesu trojna zmaga \xc5\xbee zagotovljena, toda tudi Caracciola je rahlo upo\xc4\x8dasnil zaradi manj\xc5\xa1ih te\xc5\xbeav z dirkalnikom in vsi trije mo\xc5\xa1tveni dirka\xc4\x8di so zdaj vozili eden za drugim. \xc5\xa0portni \xc5\xa1ef Alfred Neubauer je namre\xc4\x8d ukazal naj dirka\xc4\x8di njegovega mo\xc5\xa1tva zadr\xc5\xbeijo polo\xc5\xbeaje, toda tega se ni dr\xc5\xbeal Fagioli, ki je vodilnega Nemca takoj napadel in prevzel vodstvo. Caracciola je kmalu Italijanu odgovoril in ga prehitel nazaj, dvoboj pa se je na zgra\xc5\xbeanje Neubauerja \xc5\xa1e nadaljeval dokler ni za\xc5\xa1el Fagioli v te\xc5\xbeave z v\xc5\xbeigom in zaostal. Caracciola in von Brauchitsch sta le \xc5\xa1e kri\xc5\xbearila do cilja, von Brauchitsch se je namre\xc4\x8d dr\xc5\xbeal Neubauerjevega ukaza in osvojil drugo mesto s polsekundnim zaostankom. Goffredo Zehender je uspel na koncu prehiteti Fagiolija in je osvojil tretje mesto z dvema krogoma zaostanka za prvima dvema. Rosemeyer je kot edini dirka\xc4\x8d Auto Uniona kon\xc4\x8dal dirko z ne\xc5\xa1tetimi postanki na petem mestu s petimi krogi zaostanka.'